b'\n_START_ARTICLE_\nFIDE vykdomasis komitetas\n_START_PARAGRAPH_\nFIDE vykdomasis komitetas\xc2\xa0\xe2\x80\x93 tai tarptautin\xc4\x97s \xc5\xa1achmat\xc5\xb3 federacijos (FIDE) valdymo organas (iki 1980\xc2\xa0m. vadinosi FIDE biuras). \xc4\xaekurtas 1970\xc2\xa0m. Zygene FIDE generalin\xc4\x97s asambl\xc4\x97jos sprendimu. Vykdomojo komiteto pos\xc4\x97d\xc5\xbeiai tarp FIDE generalin\xc4\x97s asambl\xc4\x97jos sesij\xc5\xb3 vyksta ne re\xc4\x8diau kaip kart\xc4\x85 per metus._NEWLINE_Pagal FIDE statut\xc4\x85 Vykdomasis komitetas padeda prezidentui \xc4\xafgyvendinti i\xc5\xa1keltus jam u\xc5\xbedavinius, priima sprendimus d\xc4\x97l Prezidento pateikt\xc5\xb3, ar pa\xc4\x8dio Vykdomojo komiteto veiklos klausim\xc5\xb3.\n_START_SECTION_\nIstorija\n_START_PARAGRAPH_\n1970\xc2\xa0m. \xc4\xafk\xc5\xabrus Vykdom\xc4\x85j\xc4\xaf komitet\xc4\x85, j\xc4\xaf sudar\xc4\x97 6 nariai: prezidentas, prezidento pavaduotojas, sekretorius (nuo 1974\xc2\xa0m.\xc2\xa0\xe2\x80\x93 1-as viceprezidentas ir generalinis sekretorius) ir 3 renkami nariai. 1974\xc2\xa0m. FIDE suva\xc5\xbeiavimas Nicoje pri\xc4\x97m\xc4\x97 sprendim\xc4\x85 prapl\xc4\x97sti ir nari\xc5\xb3 padaug\xc4\x97jo iki 9: prezidentas, 3 viceprezidentai, generalinis sekretorius ir 4 Generalin\xc4\x97s asambl\xc4\x97jos i\xc5\xa1rinkti nariai. 1982\xc2\xa0m. Liucernoje vykusiame FIDE suva\xc5\xbeiavime nari\xc5\xb3 skai\xc4\x8dius buvo v\xc4\x97l padidintas\xc2\xa0\xe2\x80\x93 \xc5\xa1\xc4\xafkart iki 13. Generalin\xc4\x97j asambl\xc4\x97joj renkam\xc5\xb3 nari\xc5\xb3 skai\xc4\x8dius i\xc5\xa1augo iki 6, viceprezident\xc5\xb3\xc2\xa0\xe2\x80\x93 iki 5. 1986\xc2\xa0m. FIDE generalin\xc4\x97 asambl\xc4\x97ja Dubajuje \xc4\xaftrauk\xc4\x97 \xc4\xaf Vykdom\xc4\x85j\xc4\xaf komitet\xc4\x85 dar du naujus viceprezidentus ir Vykdomasis komitetas i\xc5\xa1augo iki 15 nari\xc5\xb3.\n_START_SECTION_\nPos\xc4\x97d\xc5\xbeiai\n_START_PARAGRAPH_\nKaip taisykl\xc4\x97, kai vyksta \xc5\xa1achmat\xc5\xb3 olimpiada, Vykdomasis komitetas pos\xc4\x97d\xc5\xbeiauja prie\xc5\xa1 FIDE Generalin\xc4\x99 asambl\xc4\x97j\xc4\x85 ir kart\xc4\x85 per metus, kai nevyksta \xc5\xa1achmat\xc5\xb3 olimpiada. Bet FIDE prezidentas turi teis\xc4\x99 su\xc5\xa1aukti Vykdomojo komiteto pos\xc4\x97d\xc4\xaf bet kuriuo metu._NEWLINE_I\xc5\xa1skyrus Zon\xc5\xb3 prezidentus, kiti Vykdomojo komiteto nariai pos\xc4\x97d\xc5\xbeiuose negali b\xc5\xabti kei\xc4\x8diami atstovais._NEWLINE_Nagrin\xc4\x97jant komisijos darb\xc4\x85, gali b\xc5\xabti kvie\xc4\x8diami Komisij\xc5\xb3 pirmininkai bei j\xc5\xb3 pavaduotojai, bet, jei jie n\xc4\x97ra ir Vykdomojo komiteto nariai, jie neturi balsavimo teis\xc4\x97. Visos nar\xc4\x97s-federacijos kvie\xc4\x8diamos dalyvauti Vykdomojo komiteto pos\xc4\x97d\xc5\xbeiuose._NEWLINE_Vykdomasis komitetas nagrin\xc4\x97ja tuos pa\xc4\x8dius klausimus, juos protokoluoja, kaip ir FIDE generalin\xc4\x97 asambl\xc4\x97ja, bet negali rinkti renkam\xc5\xb3j\xc5\xb3 FIDE pareig\xc5\xabn\xc5\xb3 ir balsuoti d\xc4\x97l pasaulio \xc5\xa1achmat\xc5\xb3 federacijos (FIDE) paleidimo. Sprendimus priima balsavimo keliu. Balsavime turi dalyvauti 50\xc2\xa0% balso teis\xc4\x99 turin\xc4\x8di\xc5\xb3 nari\xc5\xb3.'